KIRJALLINEN KYSYMYS P-0026/03

esittäjä(t): Paulo Casaca (PSE) komissiolle

(13. tammikuuta 2003)

Aihe: Pyyntiponnistuksen rajoittaminen Azorien merialueella Portugalin lainsäädännön mukaisesti asetusten (EY) N:o 685/95 ja N:o 2027/95 nojalla

Asetuksen (ETY) 2847/93(1) muuttamiseksi 16. joulukuuta 2002 tekemänsä asetusehdotuksen KOM(2002) 739 johdannossa komissio toteaa oikeutetusti olevansa huolestunut laillisesta epävarmuudesta, joka koskee asetusten (EY) N:o 685/95(2) ja 2027/95(3) pätevyyttä. Kyseinen huoli koetaan hyvin ajankohtaisena Azorien autonomisella alueella.

Pyyntiponnistuksen rajoittamistoimenpiteet Azorien merialueella johtuvat alueen biomassan haavoittuvuudesta eivätkä siirtymäajan määräyksistä, jotka ovat seurausta Portugalin ja Espanjan liittymisestä yhteisöön. Koska komissio on ehdotuksessaan tunnustanut selvästi tämän tosiseikan, eikö se katso, että on tarpeen pikaisesti selventää, mikä on sen käsitys kyseisten asetusten pätevyydestä jopa niin, että pyyntiponnistusta Portugalin ja Espanjan vesialueilla säätelevät asetukset korvataan uudella neuvoston asetuksella tai ainakin niiden määräyksiä muutetaan?

Voiko komissio ilmoittaa minulle käsityksensä tästä asiasta?

(1) EYVL L 261, 20.10.1993, s. 1.

(2) EYVL L 71, 31.3.1995, s. 5.

(3) EYVL L 199, 24.8.1995, s. 1.

Franz Fischlerin komission puolesta antama vastaus

(10. helmikuuta 2003)

Komissiolla on selkeä käsitys tiettyjä yhteisön kalastusalueita ja kalakantoja koskevasta pyyntiponnistusten hallinnosta 27 päivänä maaliskuuta 1995 annetun neuvoston asetuksen (EY) N:o 685/95 ja tiettyjä yhteisön kalastusalueita ja kalakantoja koskevasta pyyntiponnistusten hallintojärjestelmästä 15 päivänä kesäkuuta 1995 annetun neuvoston asetuksen (EY) N:o 2027/95 pätevyydestä. Komissio katsoo, että vuoden 1985 liittymisasiakirjassa määrätyn siirtymäkauden päättyminen ei itsessään tee neuvoston asetuksista (EY) N:o 685/95 ja (EY) N:o 2027/95 pätemättömiä, koska näihin asetuksiin ei sisälly voimassaolon määräaikaa (toisin kuin esimerkiksi 12 meripeninkulman vyöhykkeeseen liittyen yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annettuun neuvoston asetukseen (ETY) N:o 3760/92(1) ja elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annettuun neuvoston asetukseen (EY) N:o 2371/2002(2)). EY:n tuomioistuimella on yksinoikeus päättää yhteisön lainsäädännön voimassaolosta(3). Asetusten säännökset ovat voimassa, kunnes yhteisön lainsäätäjä muuttaa niitä tai kumoaa ne, ja EY:n tuomioistuin päättää, ovatko tällaiset säännökset yhteisön lainsäädännön yleisten periaatteiden mukaisia.

Oikeudellisen epävarmuuden poistamiseksi ja liittymisasiakirjassa määrätyn siirtymäkauden päättymisen huomioon ottamiseksi komissio on tehnyt ehdotuksen tätä asiaa koskevaksi uudeksi neuvoston asetukseksi(4), jolla on seuraavat tavoitteet:

a) Ns. läntisten vesialueiden pyyntiponnistusjärjestelmää ja valvontaa koskevat asetukset mukautetaan uuteen oikeudelliseen tilanteeseen Espanjan ja Portugalin liittymisasiakirjassa määrätyn siirtymäkauden päättymisen (31. joulukuuta 2002) jälkeen.

b) Pyyntiponnistuksen lisääntymisen estämiseksi käyttöön otettavaa pyyntiponnistuksen yleistä hallinnointijärjestelmää koskevien asetusten muut säännökset, jotka eivät liity Espanjan ja Portugalin liittymisasiakirjaan, pidetään ennallaan. Nämä säännökset ovat kalastuksenhoidon kannalta tärkeitä, ja ne olisi pidettävä ennallaan.

Toimenpiteet pyyntiponnistusten rajoittamiseksi Azorien merialueella ovat perusteltuja alueen erityistilanteen vuoksi. Siten nykyisessä ehdotuksessa säilytetään tilapäisesti nykyiset rajoitukset, kunnes komissio on arvioinut ne vuoden 2003 aikana. Komissio tekee tarvittaessa ehdotuksen uusista pääsyä koskevista säännöistä.

(1) EYVL L 389, 31.12.1992.

(2) EYVL L 358, 31.12.2002.

(3) Ks. EY:n tuomioistuimen tuomiot: asia 101/78, tuomio 13. helmikuuta 1979, Kok. 1979, s. 623, 4 kohta; asia 314/85, tuomio 22. lokakuuta 1987, Kok. 1987, s. 4199, 1719 kohta; asia C-465/93, tuomio 9. marraskuuta 1995, Kok. 1995, s. 3761, 21 kohdan ff alakohta.

(4) KOM(2002) 739 lopullinen.